MandoTrio

MandoTrio on Eesti pärimus- ja instrumentaalmuusikaansambel, mille liikmed on Sten Aamer (mandoliin, vokaal), Tanel Sakrits (mandoola, vokaal) ja Kristjan Kuusmik (oktavmandoliin, vokaal). Lisaks mandoliinidele kasutab ansambel pillidena basstrummi ja oktaaverit. 

Bänd sündis 2016. aasta oktoobris Viljandis Jaan Jaago eestvedamisel. Bändi esimesse koosseisu kuulusid Tanel Sakrits, Kristjan Kuusmik ja Hans Mihkel Vares, kes kõik õppisid Tartu Ülikooli Viljandi Kultuuriakadeemias. Nad esinesid üliõpilastriona Viljandi tantsumajas. Trio mentoriteks on olnud pärimusmuusikud Villu Talsi ja Jalmar Vabarna. 2017. aastal elavnes nende kontserttegevus, suvel anti esimene kontsert ka Viljandi Pärimusmuusikafestivali Kultrahoovi laval. 2018. aasta aprillis avaldas MandoTrio debüütalbumi "Ilma sünnib", mis salvestati Clockwork stuudios José Diogo Nevesega. Albumit esitleti sama aasta 23. aprillil Tartus Genialistide Klubis, 24. aprillil Viljandis klubis Jasm ja 25. aprillil Tallinnas džässiklubis Philly Joe's.

2018. aasta ja eriti selle aasta suvi oli väga esinemisrohke. Lisaks kontsertidele mängiti suurematel festivalidel: nii Seto folgil, Viljandi pärimusmuusika festivalil kui ka Viru folgil. Album "Ilma sünnib" sai 2018. aasta Etnokulpide nominatsiooni aasta debüütalbumi kategoorias. 2019. aastal jätkus tihe kontsertide andmine ja salvestati ka teine album "Nüüd on teadused suured", samuti Clockworki stuudios José Diogo Nevesega. Selle plaadi lood kõlasid juba ka suvisel Viljandi pärimusmuusika festivalil, kus astusid üles ka plaadil kaastegevad RIFFARRICA, Silver Sepp ja MANDOTERROR. "Nüüd on teadused suured" nägi ametlikult ilmavalgust 2019. aasta septembris ning sai nomineeritud ka Etnokulpidel aasta uusfolk artisti kategoorias. pisi|263x263px|MandoTrio logo – autor Oskar Poll

2019. aasta sügisel pärast pärimusmuusika lõikuspidu lahkus Hans Mihkel Vares isiklikel põhjustel bändist. Tema asemel liitus bändiga Peeter Priks. Esimene kontsert uue koosseisuga oli plaadiesitluskontsert Tartus Genialistide Klubis 29. novembril, kus esines samal õhtul ka Puuluup. Tol perioodil oli bändil hoog sees, kuid 2020. aasta märtsis jäi seoses koroonapandeemiaga elu seisma. Siiski salvestati tol suvel singel "Lähme kõrtsi", mis avaldati 27. augustil 2020 Youtube'is. 2020. aasta novembri lõpus ja detsembri alguses toimus raskele ajale vaatamata väike tuur, mille korraldas Eesti Pärimusmuusika Keskus. 2022. aasta oli taas tegusam. Suvel esinesid nad Võru pärimustantsu festivalil ning augusti lõpus ja septembris andsid nad suvelõpukontserte koos Suurbritanniast Mani saarelt pärit Elizabeth Davidson-Blythe'i ja Daniel Quayle'iga.

2023. aasta kevadel liitus Peeter Priksi asemel bändiga Sten Aamer. Selle suve 1. juulil realiseerus ka mitu aastat töös olnud noorte laulu- ja tantsupeo "Püha on maa" osana toimuv rahvamuusikapidu "Päriselt", kus näppepillide kategoorias mängiti Kristjan Kuusmiku loodud pala "Viimane vihm" ja kunagist koostööpala "Hakkame mehed minema" koos ansambliga RIFFARRICA. Näppepillide liigijuht oli Tanel Sakrits ning MandoTrio lõi peol terve koosseisuga solistidena kaasa.  

10. detsembril 2023 ilmus uue koosseisu esimene singel "Kui Peetrilinnas", mille oli 1970. aastal arhiivi laulnud Ida-Virumaalt pärit koduloouurija Oskar Surva. Loo salvestamist toetas Eesti Rahvakultuuri Keskus.  

 Diskograafia 
 Albumid 
 (2018) "Ilma sünnib" 
 (2019) "Nüüd on teadused suured"

 Singlid ja EP-d 
 (2018) "Ida-reiv" 
 (2019) "Hakkame mehed minema" (koos RIFFARRICAga)
 (2019) "Nõuan linnurahu" (koos Silver Sepaga)
 (2020) "Lähme kõrtsi"
 (2023) "Kui Peetrilinnas"

 Viited 

 Välislingid 
 Ametlik koduleht
 MandoTrio Facebookis

 Joosep Sang (9. juuli 2018). "Ilma sünnib. MandoTrio / MandoTrio". Muusika.
 Anna-Maria Uulma (23. aprill 2018). "Intervjuu: uusikud Eesti folkmuusikas ehk MandoTrio". Skyplus
 Etnokulpidest 2018: https://muusikaplaneet.ee/2018/10/05/etnokulp2018/
 Ansambel Mandotrio avaldas uue albumi: https://menu.err.ee/977764/ansambel-mandotrio-avaldas-uue-albumi-nuud-on-teadused-suured
 "Nüüd on teadused suured " albumi kohta: https://sakala.postimees.ee/6773377/mandotrio-vaatab-tuleviku-varjundeid
 Kuula: Mandotrio "Täna mina tegin ühe väikese reisi" https://menu.err.ee/865388/kuula-mandotrio-tana-mina-tegin-uhe-vaikese-reisi
 "Villu Talsi pärimusmuusikast: See on nagu kullaauk, võta ja tarvita!". Muusika ja live. 18. jaanuar 2019.
 "Hakkame, mehed, minema" rahvamuusikapeol 2023 "https://kultuur.err.ee/1609023008/vaata-uuesti-hakkame-mehed-minema-rahvamuusikapeol"

Kategooria:Eesti rahvamuusikaansamblid